El Govern d'Aragó ha col·locat un cartell d'informació viària en castellà a pocs centímetres de la retolació en català que hi ha des de fa més d'una dècada a la carretera T-333, a Arnes (Terra Alta), al límit entre Aragó i Catalunya.

El senyal en català indica el quilometratge fins a Vall-de-roures (Matarranya) i Morella (els Ports/País Valencià), però el nou descarta Morella i inclou Mont-roig (Matarranya) i Alcanyís (Baix Aragó), amb la nomenclatura en castellà.

Justament les queixes d'Alcanyís al govern aragonès perquè no apareixia a la senyalització de les carreteres catalanes serien el motiu per col·locar-ne un de nou en castellà. El Departament de Territori ja ha retirat el seu cartell i el situarà al terme municipal d'Arnes.

L'Ajuntament d'Arnes va descobrir amb "sorpresa" la decisió de govern d'Aragó i ha gestionat amb el Departament de Territori traslladar la primera senyal al seu terme municipal, a l'altre costat del riu Algars, que dibuixa la frontera administrativa entre Catalunya i Aragó. Des del consistori lamenten que no s'hagi intentat un acord per incloure Alcanyís al cartell existent i que s'optés per tapar la senyal en català.

"Va ser una sorpresa perquè no se'ns havia advertit i hem demanat explicacions a través de la delegació territorial del Govern als responsables del govern d'Aragó que asseguren que s'havia demanat fa molts anys i que ara el departament de Carreteres aragonès ho ha concedit", ha explicat l'alcalde d'Arnes, Joaquim Miralles. "El cartell de Vall-de-roures i Morella no descartem posar-lo al terme municipal d'Arnes perquè no quedi allí, sense cap ús", ha afegit.

Justament aquesta ha estat la decisió de Territori, com han confirmat a l'ACN fonts del Departament, i aquest dimarts a darrera hora es va treure el cartell que quedava amagat i s'estudia ubicar-lo i recol·locar-lo a la part catalana de la T-333, carretera que es prolonga al Matarranya com A-231.

La Generalitat hauria col·locat la senyalització al 2005 al terme de Queretes (Matarranya) perquè va assumir el manteniment del pont que creua el riu Algars. La retolació en català tampoc hauria agradat els municipis aragonesos.